Old Mutual vs. Moyo: Volgende hofronde lê voor | Netwerk24
Deur William Horne 15 Augustus 2019 06:43
Old Mutual en Peter Moyo, sy afgedankte uitvoerende hoof, is Vrydag weer in die hof vir die volgende ronde van hul voortslepende stryd.
Peter Moyo, voormalige uitvoerende hoof van Old Mutual, tydens 'n vorige hofverskyning. Foto: William Horne
Moyo wil hê die hof moet verklaar dat Old Mutual se nie-uitvoerende direksie aan minagting van die hof skuldig is omdat hulle nie ’n vorige hofbevel, dat hy onmiddellik heraangestel moet word, eerbiedig nie.
As die hof hom gelyk gee, kan dié direkteure tronkstraf opgelê of beboet word.
Old Mutual vra op sy beurt ’n verklarende bevel of regter Brian Mashile se beslissing op 30 Julie dat Moyo heraangestel moet word hangende ’n verdere hofaansoek van Moyo, opgeskort is deur die feit dat Old Mutual daarteen appelleer.
Moyo se regspan, gelei deur Eric Mabuza, meen dit is nie opgeskort hangende die appèl nie. Indien die nie-uitvoerende direksie wel aan minagting van die hof skuldig bevind word, sal hulle 14 dae tyd hê om die hof te oortuig dat hulle nie vir minstens ses maande tronk toe moet gaan nie, berig Fin24.
Old Mutual het Woensdag aan Netwerk24 gesê die hooggeregshof in Johannesburg sal ook Vrydag beslis of sy aansoek om verlof tot appèl slaag.
“Indien die hofbevel (om Moyo weer aan te stel) vóór ’n appèlproses uitgevoer sou word, sal dit lei tot die tydelike heraanstelling van ’n uitvoerende hoof; ’n uitvoerende hoof wat die integriteit van die maatskappy se direksie aangetas het deur aan die hand te doen dat hulle ‘misdadig’ opgetree het,” sê Tabby Tsengiwe, hoofskakelbeampte van Old Mutual.
Die ernstige aantygings deur Moyo het gelei tot ’n onhoudbare werkverhouding tussen hom en die direksie.
Tabby Tsengiwe van Old Mutual
“Die ernstige aantygings deur Moyo het gelei tot ’n onhoudbare werkverhouding tussen hom en die direksie.”
Moyo het reeds in sy aansoek dat hy heraangestel word, gesê hy gaan ’n tweede aansoek indien dat die direksie van Old Mutual tot misdadig verklaar word.
Moyo sê hy is afgedank weens sy rol as fluitjieblaser oor onreëlmatighede in die direksie se optrede, en veral wat betref Trevor Manuel, voorsitter van Old Mutual.
Mashile het in sy uitspraak op 30 Julie gesê dit is duidelik dat Moyo se afdanking deur ’n agenda teen hom gemotiveer is, en nie weens die vermeende belangebotsing soos wat die maatskappy voorgee nie.
Moyo sal teen einde September – 60 dae ná die aanvanklike uitspraak – met deel twee van sy hofaansoek kan begin om die direksie tot misdadig te laat verklaar. Moyo het bevestig dat hy voortgaan met dié aansoek, ongeag of hy heraangestel word of nie.
Old Mutual sleep Moyo hof toe vir 2de ronde
Old Mutual paai kliënte